Covid-19: Infeksies in SA styg skerp | Netwerk24
Deur Cara-Lee Dorfling 23 Mei 2020 22:30
Die 1 218 koronavirus-infeksies wat in die laaste 24 uur aangemeld is, is die hoogste getal nuwe infeksies nog binne 24 uur in Suid-Afrika.
Sedert Vrydag was daar 1 218 nuwe infeksies in die land. Daarvan was 938 in die Wes-Kaap, sê dr. Zweli Mkhize, minister van gesondheid, in ’n verklaring wat Saterdagaand uitgereik is.
Voorheen was die grootste getal nuwe infeksies op 17 Mei, toe 1 160 infeksies vir die voorafgaande 24 uur aangemeld is.
Die getal mense wat tot nou toe positief getoets het vir die virus in Suid-Afrika, staan op 21 343 en 10 104 mense het al heeltemal herstel.
Nog 10 mense is dood aan die virussiekte Covid-19. Dit bring die dodetal in die land op 407 te staan. 261 van die sterftes was in die Wes-Kaap. In die Oos-Kaap en KwaZulu-Natal is onderskeidelik 58 en 48 sterftes aangemeld.
Luidens Mkhize se verklaring is 21 338 toetse in die afgelope 24 uur gedoen – 49% deur die private sektor en 51% deur die staat.
Die Wêreldgesondheidsorganisasie (WGO) se jongste syfers oor die Covid-19-pandemie was Saterdagaand as volg:
Totale getal aangemelde Covid-19-gevalle: 5 103 006. Daarvan is 109 536 die afgelope 24 uur aangemeld.
Totale getal sterftes: 333 401. Daarvan is 5 663 in die afgelope 24 uur aangemeld.
Die verspreiding oor die wêreld heen, lyk só: (getal in hakies is die afgelope 24 uur aangemeld)
Afrika: 74 256 bevestigde gevalle (2 504) en 2 040 sterftes (59)
Noord- en Suid-Amerika: 2 282 488 gevalle (62 221) en
135 184 sterftes (3 579)
Midde-Ooste: 402 919 gevalle (13 331) en 10 806 sterftes (158)
Europa: 1 987 657 gevalle (21 413) en 172 958 sterftes (1 631)
Suid-Oos-Asië: 182 278 gevalle (9 119) en 5 556 sterftes (209)
Westelike Stille Oseaan:172 696 gevalle (948) en 6 844 sterftes (27)
Meer oor: Wgo | Infeksie | Covid-19
Wynskrywer vertel van sy ‘skermutseling’ met virus